SA boer ernstig beseer in fratsongeluk in VSA | Maroela Media
Marthinus Boshoff (Foto: Verskaf)
'n Egpaar van Limpopo is inderhaas besig om alles in orde te kry sodat hulle so gou moontlik na Amerika kan vlieg waar hul seun vandeesweek in 'n fratsongeluk ernstig beseer is.
Marthinus Boshoff (27) van Thabazimbi het slegs ses maande gelede sy tuisland verlaat om vir 'n Amerikaanse boer in die staat Alabama te gaan boer. Dit is hiér waar hy egter Woensdag onder 'n slootgrawer beland en ernstige beserings opgedoen het.
Anmarie Boshoff, Marthinus se sussie, het aan Maroela Media verduidelik dat dié masjien aan 'n trekker gekoppel en dan gebruik word om pypleidings in die grond te grawe. Die slootgrawer grou sowat een meter diep.
Volgens Anmarie het haar boetie op die een of ander manier gegly en onder dié masjien beland waarna die bestuurder van die trekker hom te hulp gesnel het.
Die plaas waarop Marthinus boer, is egter drie uur van 'n hospitaal geleë en hy is inderhaas met 'n helikopter na 'n hospitaal in die stad Birmingham gevlieg waar sy linkerbeen bo die knie geamputeer moes word.
Marthinus het ook sy bekken in die fratsongeluk gebreek en het 'n diep sny op sy maag opgedoen wat grond in die voorval ingekry het. Dié wond moet nou gereeld skoongemaak word sodat hy nie 'n infeksie opdoen nie, verduidelik Anmarie.
Die Boshoff-gesin. (Foto: Verskaf)
Hoewel Marthinus ná die voorval nog grappies gemaak het, het hy later sy bewussyn verloor weens bloedverlies en het die hospitaal hom aanvanklik vir pynbehandeling onder verdowing geplaas.
Marthinus se familie in Suid-Afrika het eers Woensdagaand die oproep ontvang oor hul seun se fratsongeluk.
"Dit is 'n vreemde land en 'n mens weet nie wat om te doen wanneer so iets gebeur nie," vertel Anmarie. Die gesin se behoud in dié stadium is dat Marthinus 'n baie goeie werkgewer aan daardie kant het wat hom as sy eie kind ag.
Sy werkgewer se ouers woon in Birmingham en 'n Suid-Afrikaanse vriend slegs 'n uur van daar af wat hom sedertdien in die hospitaal besoek.
Marthinus is intussen uit verdowing gebring en sy ouers het vanoggend 04:00 Suid-Afrikaanse tyd vir die eerste keer met hom gepraat sedert die ongeluk.
"Hy klink soos sy ou self," vertel Anmarie. Die ouerpaar beoog om op die vroegste volgende naweek te vlieg om by Marthinus te wees. Daar was egter eers 'n gesukkel om 'n afspraak te kry om aansoek te doen vir visums, maar Marthinus en Anmari se ma is 'n onderwyseres en een van haar oudleerders kon plan maak sodat hulle vroeër aansoek kon doen.
Daar is ook inderhaas geld ingesamel om vir die egpaar se vliegkaartjies te betaal. "Die Here stuur engele wat ons hier help. Daar is ook soveel mense wat Marthinus besoek en vriende wat vriende stuur om vir hom te gaan kuier."
Anmarie vertel hoewel verskeie operasies en rehabilitasie vir haar boetie in Amerika voorlê, is hy darem weer sy "grapperige self" en het reeds gesê hy is lus vir 'n "barbeque".
Om Marthinus se vordering te volg of 'n bydrae te lewer tot sy mediese koste vorentoe, besoek gerus Anmarie se Facebookblad.
Amerika In die nuus Limpopo Thabazimbi
Baie sterkte vir die herstel, bly dat die hy goeie gesindheid handhaaf!
Sterkte ook aan die familie wat hom nou moet bystaan!!!
waar gaan jy in suid afrika kry dat jy as 'n vreemdeling, ken 6 maande, jou sal aanvaar as jou eie kind ?
Sterkte aan die Boshoff gesin .Die mediese kostes gaan astronomies wees ongelukkig.Maar die belangrikste is hul seun leef.Hier sou hy waarskynlik dit nie gemaak het nie.
Dis nou al die hoeveelste jong boer van SA wat relatief kort na aankoms in Amerika iets oorkom – ongeluk of siekte. In al die gevalle lees mens van hoe wonderlik die werkgewers is en omsien na die eintlike vreemdeling. Versker iets wat ons nie ken nie, ek stem saam met Leser
Baie sterkte! As ouer self kan ek dink dit moet baie erg vir julle en vir seun wees. Daar le 'n lang pad voor vir hom en julle maar met 'n houding soos syne gaan julle ver kom!